Els Lvdi Sagvntini tornen a la ciutat per a evocar el seu passat clàssic del 7 a l'11 d'abril
03 d’abril 2025

![](/media/vkfprg21/img_9970_c.jpg?width=850&height=566.6666666666666)

Els Lvdi Saguntini **rememoraran el passat clàssic de la ciutat des del dilluns 7 al divendres 11 d'abril** amb diversos tallers didàctics de cultura clàssica, així com amb la XXVIII edició del Festival de Teatre Grecollatí en la qual es representaran nou obres en el Teatre Romà de Sagunt. Durant estos dies, milers d'estudiants de la ciutat, però també d'altres llocs d'Espanya gaudiran aprenent dels diversos tallers de cultura clàssica i de les obres de teatre interpretades per grups d'estudiants.

La [presentació dels Lvdi Sagvntini](https://youtu.be/MTdz7jPmBq4) ha tingut lloc este matí en la Domvs Baebia amb la participació de l'alcalde de Sagunt, Darío Moreno; el regidor d'Educació, Raúl Palmero; la presidenta de Prósopon Sagunt, Isabel Pérez; el director del CEFIRE Sagunt, Javier Manrique; i la vicepresidenta de l'Associació Lvdere et Discere, Charo Marco.

En primer lloc, l'alcalde de Sagunt ha volgut fer un reconeixement als centenars de persones que estan implicades en este gran projecte pel seu amor a la cultura: "Parlem de cultura clàssica perquè és una part essencial de la nostra història, però també és una ferramenta clau per a la innovació educativa que es pot aplicar en altres disciplines". Darío Moreno ha acabat afirmant que "la implicació personal de l'alumnat a fer noves reinterpretacions any rere any és el combustible per a continuar avant".

El regidor d'Educació ha manifestat que els Lvdi Sagvntini son una referència a escala nacional i internacional sobre la cultura clàssica amb la qual Sagunt es posa en el mapa: "És molt important donar a conéixer els valors que es transmeten amb esta programació de qualitat que és una aposta per l'educació".

**![](/media/iyejasng/img_9954_c.jpg?width=850&height=566.6666666666666)**

**Festival de Teatre Grecollatí**

El grup Noite Bohemia de l'IES Menéndez Pidal de la Corunya inaugurarà la present edició del Festival de Teatre Grecollatí amb la representació d'**_Electra_ de Sòfocles** el 7 d'abril a les 12 hores. Eixe mateix dia, l'alumnat gallec també escenificarà **_Anfitrión_ del dramaturg llatí Plauto** a les 16.30 hores.

El 8 d'abril el grup Balbo Teatro de El Puerto de Santa María (Cadis) interpretarà les següents dues obres **d'Eurípides i Plauto**, respectivament: **_Las Troyanas_** (12 hores) i **_Casina_** (16.30 hores). Per la seua part, el grup La Nave Argo del Colegio Immaculada Jesuitas d'Alacant representarà el 10 d'abril a les 12 hores _**Euménides d'Èsquil**_ i a les 16.30 _**El Eunuco de Terencio**_.

El Festival de Teatre Grecollatí acabarà el divendres 11 d'abril amb **la desfilada de la Pompa i _‘Totum Latine’_**, que tindrà lloc a les 11.30 hores. A continuació, el grup Clásicos Luna de l'IES Pedro de Luna de Saragossa escenificarà **_La Ilíada_ d'Homer** (12 hores).

![](/media/jl4n1jrh/ludi_c2.jpg?width=400&height=560&mode=max)

**Tallers didàctics de cultura clàssica**

Simultàniament a estes representacions teatrals, es desenvoluparan els **tallers de cultura clàssica organitzats pel professorat de l'Associació Lvdere et Discere**. Cal esmentar també els **Olimpomenuts**, que són uns tallers per a acostar la cultura clàssica als xiquets i les xiquetes de 0 a 6 anys **a través de jocs i una metodologia lúdica**.

D'igual mode, en la plaça Cronista Chabret s'instal·laran **els tallers Spatia per a aprofundir sobre la cultura grecoromana**. Estes activitats no requerixen inscripció i tracten diverses temàtiques entre les quals destaca: epigrafia i escriptura, cors i danses gregues, cuina i mosaics romans, higiene i cosmètica antiga, ceràmica grega…

![](/media/mfhlnnme/olimpomenuts_c.jpg?width=400&height=566&mode=max)

El director del CEFIRE Sagunt ha posat l'accent en el fet que "aprendre i gaudir" són dues accions que van de bracet perquè és el que realment funciona amb l'alumnat i això és precisament el que representa els Lvdi Sagvntini.

La vicepresidenta de l'Associació Lvdere et Discere ha explicat que, a més dels tallers que desenvolupen cada any, en esta edició han afegit un _scape room_ en llatí que tindrà lloc en el Casal Jove de Sagunt: "Consistirà en la resolució de cinc proves per a trobar un cofre".

La presidenta de Prósopon Sagunt ha afegit que han treballat en l'organització del festival amb l'objectiu de "defensar els valors i ensenyaments que la cultura clàssica oferix a tota la societat".

El Festival de Teatre Grecollatí està organitzat per Prósopon Sagunt, mentre que l'Associació Lvdere et Discere, així com la Domus Baebia s'encarreguen dels diversos tallers de cultura clàssica. Cal esmentar que els Lvdi Sagvntini compten amb el patrocini de la Conselleria d'Educació, Cultura i Esport, l'Ajuntament de Sagunt i empreses patrocinadores, així com el suport d'altres entitats i personal voluntari.

*   [](http://www.facebook.com/sharer.php?u=https://aytosagunto.es/va/actualitat/2025-04-03-els-lvdi-sagvntini-tornen-a-la-ciutat-per-a-evocar-el-seu-passat-classic-del-7-a-l-11-d-abril/ "Facebook")
*   [](http://twitter.com/share?url=https://aytosagunto.es/va/actualitat/2025-04-03-els-lvdi-sagvntini-tornen-a-la-ciutat-per-a-evocar-el-seu-passat-classic-del-7-a-l-11-d-abril/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-03-els-lvdi-sagvntini-tornen-a-la-ciutat-per-a-evocar-el-seu-passat-classic-del-7-a-l-11-d-abril/ "Linked In")
*   [](mailto:?body=https://aytosagunto.es/va/actualitat/2025-04-03-els-lvdi-sagvntini-tornen-a-la-ciutat-per-a-evocar-el-seu-passat-classic-del-7-a-l-11-d-abril/)